SKRIFTLIG FORESPØRGSEL P-2482/99

af Liam Hyland (UEN) til Kommissionen

(16. december 1999)

Om: EU's håndtering af krisen i svinekødssektoren

Som Kommissionen vil erindre, blev svinekødspriserne i 1998 hårdt ramt af en kombination af problemer vedrørende det interne udbud og afsætningsvilkårene på verdensmarkedet, således at de på trods at støtteforanstaltninger ved årets udgang lå 40 % lavere end på samme tidspunkt i 1996 og 1997. Kommissionen udtalte på det tidspunkt, at der herskede generel enighed om, at mekanismerne måtte betragtes som fyldestgørende, når de anvendtes effektivt.

Vil Kommissionen nu, hvor vi nærmer os udgangen af 1999, fremkomme med en opdateret vurdering af svinekødsmarkedet i EU som helhed og navnlig oplyse, hvordan den nu ser på effektiviteten af de mekanismer, som den vurderede som tilstrækkelige til at håndtere krisen?

Svar afgivet på Kommissionens vegne af Franz Fischler

(18. januar 2000)

Det er beklageligt, at svinekødsmarkedet siden sommeren 1998 har haft alvorlige vanskeligheder. Den væsentligste årsag til de lave priser er den stadige overforsyning med svinekød. Det er også rigtigt, at der i nogle perioder har været vanskeligheder på eksportmarkederne, men de lave svinekødspriser kan ikke tilskrives en svigtende eksport, da denne til stadighed er steget. Eksporten forøgedes med 13 % i 1997 og med 16 % i 1998, og i 1999 forventes stigningen at blive på over 20 %.

Svineproducenterne udvidede deres besætninger efter de ekstraordinært gode år i 1996 og 1997, og dette resulterede i en rekordstor produktion. Produktionen steg i 1998 med 1,2 mio. tons, dvs. 8 %, og den nåede dermed op på 17,6 mio. tons. Det forventes, at den stiger med 2 % i 1999, og at den fortsat vil ligge på et højt niveau i 2000. Eksportmarkederne kan ikke forventes at kunne aftage sådanne forøgelser i udbuddet, da verdensmarkedafsætningen traditionelt har ligget på lidt over 3 mio. tons.

Kommissionen har siden foråret 1998 støttet svinekødsmarkedet ret aktivt, dels ved at forhøje eksportrestitutionerne, dels ved at yde støtte til privat oplagring og ved at sende svinekød til Rusland i form af fødevarehjælp. Kommissionen er indstillet på at yde støtte til markedet i vanskelige perioder for at undgå alt for store problemer inden for sektoren, men svinekødsmarkedet forventes også at være selvregulerende. Priserne vil påvirke udbuddet og omvendt. Kommissionen har i vid udstrækning anvendt eksportrestitutionerne til at støtte markedet, men da verdensmarkedet er begrænset, er der en grænse for det omfang, i hvilket det er hensigtsmæssigt at støtte eksporten. I EU's eksportpolitik må der også tages hensyn til de tærskler, som Verdenshandelsorganisationen (WTO) har fastlagt.

Fra sommeren 1999 er priserne steget betydeligt, men på det seneste har de igen nået et sæsonbetinget lavpunkt, da udbuddet har en tendens til at være meget stort i det sidste kvartal hvert år.

Det skal bemærkes, at der inden for svinekødssektoren er såvel sæsonbetingede udsving som længerevarende cykler, hvor priserne tilpasser sig udbuddet og omvendt. Svineproducenterne ved, at der efter en god periode altid kommer en mindre god periode, og de burde være forberedt herpå. Uheldigvis er der mange, der ikke har været det.

Kommissionen har ved flere lejligheder drøftet andre mulige foranstaltninger med medlemsstaterne (f.eks. at skabe frivillige fonde), men hidtil har de fleste medlemsstater udvist meget begrænset interesse for disse tanker.